

ВЪТРЕШНИ ПРАВИЛА
ЗА ОРГАНИЗАЦИЯТА И РЕДА ЗА РАБОТА ПО ЗАКОНА ЗА ДОСТЪП ДО ОБЩЕСТВЕНА ИНФОРМАЦИЯ В ЦЕНТЪРА ЗА КОМПЛЕКСНО ОБСЛУЖВАНЕ НА ДЕЦА С УВРЕЖДАНИЯ И ХРОНИЧНИ ЗАБОЛЯВАНИЯ – БЛАГОЕВГРАД

ГЛАВА ПЪРВА
ОБЩИ ПОЛОЖЕНИЯ
Чл. 1. (1) С тези правила се уреждат организацията и редът за приемане, регистриране, разпределяне, разглеждане и произнасяне по заявленията за предоставяне на достъп до обществена информация, създавана или съхранявана от Центъра за комплексно обслужване на деца с увреждания и хронични заболявания – Благоевград, наричан по-нататък „Центъра“.
(2) Правилата имат за цел да осигурят законосъобразно, своевременно и прозрачно предоставяне на обществена информация при спазване на принципите на откритост, достъпност, точност, пълнота и защита на информацията, която не подлежи на предоставяне.
Чл. 2. (1) Достъпът до обществена информация се предоставя при условията и по реда на Закона за достъп до обществена информация (ЗДОИ).
(2) По реда на тези правила се предоставя информация, която:
1. е свързана с обществения живот в Република България;
2. дава възможност на гражданите да си съставят собствено мнение относно дейността на Центъра;
3. е създадена или се съхранява от Центъра и попада в приложното поле на ЗДОИ.
(3) Правото на достъп до обществена информация се упражнява от всяко лице при условията на ЗДОИ, без да е необходимо заявителят да доказва конкретен правен интерес.
Чл. 3. (1) Достъпът до обществена информация е свободен и се предоставя при спазване на ограниченията, предвидени в закона.
(2) Не се предоставя по реда на ЗДОИ достъп до лични данни, както и до информация, за която със закон е предвиден специален ред за достъп.
(3) Достъпът до медицинска документация, информация за здравословното състояние, лечението и други лични данни на деца и лица, ползващи дейностите на Центъра, се осъществява по специалния ред, предвиден в приложимото законодателство, а не по реда на ЗДОИ.
Чл. 4. Достъпът до обществена информация се предоставя въз основа на писмено заявление или устно запитване, при спазване на изискванията и сроковете, установени в ЗДОИ.

ГЛАВА ВТОРА
ОРГАНИЗАЦИЯ И ОТГОВОРНОСТИ
Чл. 5. (1) Директорът на Центъра организира дейността по предоставяне на достъп до обществена информация и осигурява прилагането на ЗДОИ и настоящите правила.
(2) Директорът:
1. разглежда заявленията и се произнася с решение за предоставяне или отказ за предоставяне на достъп до обществена информация;
2. подписва уведомленията и кореспонденцията по производствата, освен когато със заповед е определено друго в рамките на допустимото от закона;
3. осигурява необходимото съдействие от структурните звена за събиране на исканата информация;
4. осигурява публикуването и актуализирането на информацията, която подлежи на задължително оповестяване;
5. упражнява контрол по спазването на сроковете и настоящите правила.
Чл. 6. (1) Със заповед директорът определя служител, който организира и координира работата по заявленията за достъп до обществена информация.
(2) Определеният служител:
1. приема и регистрира постъпилите заявления и устни запитвания;
2. проверява наличието на задължителните реквизити на заявленията;
3. докладва на директора за постъпилите заявления;
4. установява в кое структурно звено се намира исканата информация;
5. изисква от съответните служители и звена необходимите документи и становища;
6. подготвя проекти на решения, уведомления и писма;
7. следи за спазването на законовите срокове;
8. организира предоставянето на информацията след постановено решение;
9. съхранява преписките съгласно правилата за документооборот и архивиране;
10. подпомага публикуването на информацията, която подлежи на оповестяване по ЗДОИ.
(3) Определеният служител няма право самостоятелно да постановява решения за предоставяне или отказ на достъп, освен ако не е изрично оправомощен за това със заповед на директора и в рамките на допустимото от закона.
Чл. 7. (1) Ръководителите на структурни звена и служителите на Центъра са длъжни да оказват съдействие при разглеждането на заявленията.
(2) Те предоставят на определения служител наличната при тях информация и документи в срок, позволяващ спазването на законовия срок за произнасяне.
(3) Предоставената информация трябва да бъде точна, пълна и съобразена с предмета на заявлението.

ГЛАВА ТРЕТА
ПРИЕМАНЕ И РЕГИСТРИРАНЕ НА ЗАЯВЛЕНИЯТА
Чл. 8. (1) Заявления за достъп до обществена информация могат да бъдат подавани:
1. на адреса на Центъра – гр. Благоевград, ул. „Трети март“ № 57;
2. по електронна поща на адрес: cko_bl@abv.bg;
3. чрез лицензиран пощенски оператор;
4. чрез Платформата за достъп до обществена информация, когато е приложимо и осигурено съответното техническо и организационно обслужване;
5. чрез Системата за сигурно електронно връчване, когато е приложимо.
(2) Заявленията, подадени по електронна поща на посочения официален електронен адрес, се считат за писмени заявления по смисъла на ЗДОИ. За тях не се изисква електронен подпис.
Чл. 9. (1) Заявлението за достъп до обществена информация трябва да съдържа:
1. трите имена на заявителя, съответно наименованието и седалището на юридическото лице;
2. описание на исканата информация;
3. предпочитаната форма за предоставяне на достъп, освен когато заявлението е подадено чрез Платформата за достъп до обществена информация;
4. адрес за кореспонденция със заявителя или съгласие за използване на профил в Системата за сигурно електронно връчване;
5. отказ на заявителя за публикуване на платформата на заявлението, подадено по електронна поща, както и на решението и предоставената информация по него, когато заявителят желае това.
(2) Не се изисква посочване на мотиви за искането, нито доказване на правен интерес.
(3) Когато заявлението не съдържа задължителните данни по ал. 1, т. 1, 2 и 4, то се оставя без разглеждане съгласно ЗДОИ.
Чл. 10. (1) Всички постъпили заявления подлежат на задължителна регистрация в деловодната система на Центъра.
(2) При регистрацията се отбелязват:
1. входящ номер и дата на постъпване;
2. данни за заявителя;
3. начин на постъпване;
4. предмет на исканата информация;
5. определен служител за обработване;
6. срок за произнасяне;
7. последващи действия и дата на приключване на преписката.
(3) Заявлението се докладва на директора за разпределяне и предприемане на действия по компетентност.
Чл. 11. (1) Когато гражданин отправи устно запитване за достъп до обществена информация, определеният служител или друг служител, определен от директора, го изслушва и предоставя наличната информация, когато това е възможно.
(2) Когато по устното запитване не може да бъде предоставена исканата информация или заявителят счита предоставената информация за недостатъчна, той може да подаде писмено заявление.
(3) За устното запитване се съставя протокол, в който се посочват:
1. датата на запитването;
2. трите имена на заявителя, когато са предоставени;
3. съдържанието на искането;
4. предоставената информация или предприетите действия;
5. името и длъжността на служителя, приел запитването.

ГЛАВА ЧЕТВЪРТА
РАЗГЛЕЖДАНЕ НА ЗАЯВЛЕНИЯТА И СРОКОВЕ
Чл. 12. (1) Постъпилите заявления се разглеждат във възможно най-кратък срок, но не по-късно от 14 дни след датата на регистрирането им.
(2) В срока по ал. 1 директорът постановява решение за предоставяне или отказ за предоставяне на достъп до исканата обществена информация и уведомява писмено заявителя.
Чл. 13. (1) Когато искането не е ясно или е формулирано твърде общо, заявителят се уведомява за необходимостта от уточняване на предмета на исканата информация.
(2) Заявителят има право да уточни предмета на искането в срок до 30 дни от получаване на уведомлението.
(3) Ако заявителят не уточни предмета на искането в срока по ал. 2, заявлението се оставя без разглеждане.
(4) Срокът за произнасяне започва да тече от датата на уточняването на предмета на исканата информация.
Чл. 14. (1) Срокът за произнасяне може да бъде удължен с не повече от 10 дни, когато исканата информация е в голямо количество и е необходимо допълнително време за нейната подготовка.
(2) В уведомлението до заявителя се посочват причините за удължаване на срока и новият срок за произнасяне.
Чл. 15. (1) Когато исканата информация се отнася до трето лице и е необходимо неговото съгласие за предоставянето ѝ, срокът за произнасяне може да бъде удължен с не повече от 14 дни.
(2) В предвидените от закона случаи Центърът изисква изрично писмено съгласие от третото лице.
(3) Когато третото лице изрично откаже предоставянето на информацията, се преценява наличието на надделяващ обществен интерес и възможността за предоставяне на частичен достъп.
Чл. 16. (1) Когато Центърът не разполага с исканата информация, но има данни за нейното местонахождение, заявлението се препраща до съответния орган или юридическо лице в 14-дневен срок от получаването му.
(2) Заявителят се уведомява за препращането, като му се посочват наименованието и адресът на съответния орган или юридическо лице.
Чл. 17. Когато Центърът не разполага с исканата информация и няма данни за нейното местонахождение, заявителят се уведомява писмено в 14-дневен срок от получаването на заявлението.

ГЛАВА ПЕТА
РЕШЕНИЕ ЗА ПРЕДОСТАВЯНЕ НА ДОСТЪП И ОТКАЗ
Чл. 18. (1) Решението за предоставяне на достъп до обществена информация се постановява от директора на Центъра.
(2) В решението задължително се посочват:
1. степента на осигурения достъп;
2. срокът, в който се осигурява достъпът;
3. мястото, където ще бъде предоставен достъпът;
4. формата, под която ще бъде предоставен достъпът;
5. разходите по предоставянето, когато такива се дължат.
(3) В решението могат да бъдат посочени други органи, организации или лица, които разполагат с по-пълна информация.
Чл. 19. (1) Отказ за предоставяне на достъп до обществена информация се постановява само при наличие на законово основание.
(2) Основания за отказ са:
1. когато исканата информация е класифицирана информация или друга защитена със закон тайна;
2. когато достъпът засяга интересите на трето лице и то изрично е отказало предоставянето на информацията, освен когато е налице надделяващ обществен интерес;
3. когато исканата обществена информация е предоставена на заявителя през предходните шест месеца.
(3) В случаите, когато е налице основание за ограничаване на достъпа само до част от исканата информация, се предоставя частичен достъп до останалата част.
Чл. 20. (1) Решението за отказ трябва да съдържа:
1. правното основание за отказ;
2. фактическите обстоятелства, обосноваващи отказа;
3. датата на постановяване;
4. реда и срока за обжалване.
(2) Отказът не може да се основава единствено на обстоятелството, че информацията е свързана с дейността на Центъра или че е създадена за служебно ползване, без да е налице конкретно законово основание за ограничаване на достъпа.

ГЛАВА ШЕСТА
ФОРМИ ЗА ПРЕДОСТАВЯНЕ НА ДОСТЪП
Чл. 21. (1) Достъпът до обществена информация се предоставя в една или повече от следните форми:
1. преглед на информацията – оригинал или копие, или чрез публичен общодостъпен регистър;
2. устна справка;
3. копия на материален носител;
4. копия, предоставени по електронен път, или интернет адрес, на който се съхраняват или са публикувани данните;
5. публикуване на информацията на Платформата за достъп до обществена информация, когато е приложимо.
(2) Центърът се съобразява с предпочитаната от заявителя форма, освен в случаите, предвидени в ЗДОИ.
(3) Лица със зрителни увреждания или увреждания на слухово-говорния апарат могат да поискат достъп във форма, съответстваща на техните комуникативни възможности.
Чл. 22. (1) Решението за предоставяне на достъп се връчва на заявителя срещу подпис, изпраща се по пощата с обратна разписка или по електронен път при условията на ЗДОИ.
(2) Когато заявителят е поискал достъпът да бъде предоставен по електронен път и е посочил електронен адрес, решението се изпраща заедно с копие от информацията или интернет адреса, на който тя е публикувана.
(3) В случаите по ал. 2 не се съставя протокол за предоставяне на достъп и не се заплащат разходи за предоставянето на информацията по електронен път.
(4) Решението за отказ се връчва срещу подпис, изпраща се по пощата с обратна разписка или се изпраща на посочения от заявителя профил в Системата за сигурно електронно връчване при условията на чл. 39 от ЗДОИ.
Чл. 23. (1) Когато достъпът се предоставя на място или на материален носител, след заплащане на дължимите разходи и представяне на платежен документ, когато такива се дължат, се съставя протокол за предоставяне на достъп.
(2) Протоколът се подписва от заявителя и от служителя, предоставил информацията.

ГЛАВА СЕДМА
РАЗХОДИ ЗА ПРЕДОСТАВЯНЕ НА ДОСТЪП
Чл. 24. (1) Достъпът до обществена информация е безплатен.
(2) Когато за предоставянето на информацията са необходими материални разходи, те се заплащат по нормативите, определени с Наредба № Н-1 от 7 март 2022 г. за определяне на нормативи за заплащане на разходите по предоставяне на обществена информация, в действащата ѝ редакция.
(3) Разходите не могат да надвишават материалните разходи по предоставянето на информацията.
(4) Не се заплащат разходи за предоставяне на информация по електронен път, както и за преглед на информацията на място.
Чл. 25. (1) Дължимите разходи се определят въз основа на приложимите нормативи по Наредба № Н-1 от 7 март 2022 г.
(2) Когато се дължат разходи, заявителят се уведомява за техния размер, начина и срока за заплащане.
(3) Плащането се извършва по банков път или по друг законосъобразен начин, посочен в уведомлението до заявителя.
(4) При поискване от заявителя Центърът предоставя сведения за начина на определяне на разходите.

ГЛАВА ОСМА
ЗАЩИТА НА ЛИЧНИТЕ ДАННИ И ИНФОРМАЦИЯТА С ОГРАНИЧЕН ДОСТЪП
Чл. 26. (1) При разглеждане на заявленията Центърът осигурява защита на личните данни и на информацията, представляваща защитена със закон тайна.
(2) Когато исканата информация съдържа лични данни или друга информация с ограничен достъп, се извършва преценка за възможността за предоставяне на частичен достъп след заличаване или отделяне на защитената информация.
(3) Не се предоставят лични данни на трети лица, освен при наличие на законово основание.
Чл. 27. Достъпът до преписките по заявленията се предоставя само на служителите, които имат отношение към тяхното обработване, при спазване на изискванията за поверителност, защита на личните данни и информационна сигурност.

ГЛАВА ДЕВЕТА
ПУБЛИКУВАНЕ НА ИНФОРМАЦИЯ И ОТЧЕТНОСТ
Чл. 28. (1) Центърът публикува на интернет страницата си информацията, която подлежи на задължително оповестяване съгласно ЗДОИ и другите приложими нормативни актове.
(2) В секцията „Достъп до обществена информация“ се публикуват:
1. настоящите вътрешни правила;
2. данни за звеното или служителя, отговорен за приемането на заявленията, включително адрес, телефон, електронен адрес и работно време, след определянето им;
3. редът за упражняване на правото на достъп до обществена информация;
4. образец на заявление за достъп до обществена информация;
5. нормативите за разходите по предоставяне на достъп;
6. годишните отчети, когато са приложими;
7. друга информация, чието публикуване е предвидено в ЗДОИ.
(3) Публикуването и актуализирането се извършват в сроковете и при условията, предвидени в закона.
Чл. 29. (1) За постъпилите заявления и резултатите от работата по тях се поддържа отчетност.
(2) При наличие на задължение за изготвяне на годишен отчет, същият се изготвя и публикува в съответствие с приложимите изисквания.
(3) При публикуване на информация и отчети се спазват изискванията за защита на личните данни и за недопускане на разкриване на защитена информация.
ГЛАВА ДЕСЕТА
ОБЖАЛВАНЕ
Чл. 30. Решенията за предоставяне или отказ за предоставяне на достъп до обществена информация подлежат на обжалване пред компетентния административен съд по реда на Административнопроцесуалния кодекс и при условията на ЗДОИ.
Чл. 31. В решението за отказ задължително се посочват редът и срокът за обжалване, както и компетентният съд съобразно правния статут на Центъра.

ГЛАВА ЕДИНАДЕСЕТА
ЗАКЛЮЧИТЕЛНИ РАЗПОРЕДБИ
Чл. 32. За неуредените в настоящите правила въпроси се прилагат разпоредбите на Закона за достъп до обществена информация, Административнопроцесуалния кодекс и другите приложими нормативни актове.
Чл. 33. Настоящите правила се публикуват на интернет страницата на ЦКОДУХЗ – Благоевград.
Чл. 34. Правилата се преглеждат периодично и се актуализират при промяна в нормативната уредба или в организацията на работа на Центъра.
Чл. 35. Настоящите правила влизат в сила от 12.11.2026г.
